Sejjaħt lill-awtoritajiet biex jagħtu iktar importanza lill-benefiċċji għas-saħħa mentali tal-bniedem billi jissalvagwardjaw l-aċċess għan-natura u l-biodiversità. Iċ-ċittadini Ewropej qed jitkellmu b'mod b'saħħtu għall-protezzjoni tal-ambjent. Iktar ma jmur, żoni urbani mimlija konkrit, l-emissjonijiet, arja mniġġsa, ibħra u xmajjar maħmuġin u t-tibdil fil-klima qed ikollhom impatt negattiv fuq is-saħħa mentali taċ-ċittadini. L-awtoritajiet għandhom jaħdmu biex jagħtu aċċess lil kulħadd għal żoni ta' ambjent nadif u naturali biex jassiguraw is-saħħa mentali tan-nies u l-bżonnijiet ta' soċjetà sana. Bħala Ko-President tal-Alleanza fil-Parlament Ewropew ta' Mental Health Europe, kont mistieden nipparteċipa fil-ftuħ ta' konferenza organizzata minn Mental Health Europe u l-Istitut Ewropew għall-Politika dwar l-Ambjent, fejn ġew varati numru ta' rakkomandazzjonijiet lill-Membri Parlamenti Ewropej u leġislaturi Ewropej dwar il-korrelazzjoni bejn l-ambjent u s-saħħa mentali. Sħaqt fuq l-importanza li dawk li jaħdmu fil-qasam tal-politika ambjentali u tal-ippjanar jagħrfu l-impatt fuq is-saħħa mentali tal-bniedem bid-deċiżjonijiet li jkunu qegħdin jieħdu. L-aċċess għan-natura jew għal infrastruttura ambjentali jkollha impatt fuq il-benessere tas-soċjetà. Kulħadd għandu x'jitgħallem mill-pandemija Covid-19 u għandna nkunu preparati li t-tibdil fil-klima jista' jġib pandemiji oħra. Għaldaqstant li għandna minn issa nibdew naħdmu fuq il-piż li dan kollu għandu fuq is-saħħa mentali tal-individwu. Matul il-pandemija l-ambjent naturali kien ta' soljev għal ħafna minna. Mixja fil-kampanja jew ħdejn il-baħar kien jirnexxielha tgħin biex iżżomna kalmi u tagħtina l-mistrieħ. Din hi lezzjoni li għandna nitgħallmu minnha. Għalhekk qiegħed insejjaħ lill-Kummissjoni Ewropea u lill-Gvernijiet biex jagħrfu r-relazzjoni li teżisti bejn l-ambjent u s-saħħa mentali (apparti fiżika) tan-nies meta jkunu qegħdin jieħdu d-deċiżjonijiet. L-Ewroparlamentari Engerer, li matul l-2020 kien il-ko-President tal-Kunsill Konsultattiv għall-Ippjanar Intelliġenti fi ħdan il-Ministeru għall-Ambjent, it-Tibdil fil-Klima u l-Ippjanar ħeġġeġ lill-Gvern, Kunsilli Lokali, is-Soċjetà Ċivili u l-Għaqdiet Non-Governattivi biex ikollhom approċċ olistiku dwar l-aċċess għan-natura, filwaqt li faħħar l-opportunitajiet għall-finanzjament mill-Gvern għal proġetti ambjentali matul is-sena li għaddiet. In-nies huma mdejqa b'binjiet tal-konkrit, żvilupp esaġerat u l-mass production tal-propjetà. Iridu iktar spazji ħodor, li jkunu aċċessibli għal kulħadd u li jservu għas-serħan tal-moħħ. Din ir-realtà hi possibli. Fil-Parlament Ewropew tkellimna b'saħħa li l-Fondi Ewropej għall-perjodu li ġej, kif ukoll dawk mill-Fond ta' Rkupru u Reżiljenza, iridu jservu għat-tħaddir tal-ekonomija, it-tħaddir tal-ibliet u l-irħula, u tħaddir tal-postijiet tax-xogħol u l-iskejjel li naħdmu u nistudjaw fihom. Il-fondi Ewropej għandhom iservu biex inħaddru ħajjitna. Inwiegħed dan l-approċċ fil-ħidma tiegħi fil-Parlament Ewropew, speċjalment fix-xogħol fil-Kumitat għall-Ambjent u s-Saħħa Pubblika fuq l-istrateġija dwar il-Biodiversità 2030, li bħalissa qed tiġi diskussa f'dan il-kumitat. Qiegħed nisħaq fil-Kumitat għall-Ambjent u s-Saħħa Pubblika fid-diskussjoni dwar il-biodiversità li għandna nassiguraw li mill-inqas 30% tal-foresti u l-ibħra Ewropej ikunu żoni protetti li jservu biex nirrestawraw l-ekosistemi li ġew meqruda minħabba attività umana li wasslet għal żvilup bla kontroll u tniġġis. Il-politika għas-saħħa mentali tal-Unjoni Ewropea ma għandhiex tibqa' diskussa sempliċiment mil-lat kliniku, iżda għandha tiffoka fuq il-bniedem fl-intier tiegħu.